Id-dinja tat merħba lis-sena l-ġdida, l-2015, b’ċelebrazzjonijiet kbar f’kull kontinent. Fl-Ewropa mijiet ta’ eluf inġabru fi pjazez ta’ bliet ewlenin biex mat-tokki ta’ nofsilejl iċċelebraw flimkien il-bidu ta’ sena oħra. LONDRA: Spettaklu ta’ logħob tan-nar xegħel is-smewwiet f’Londra matul il-lejl fejn huwa stmat li nġabru mal-100,000 ruħ għaċ-ċelebrazzjonijiet ta’ lejliet l-ewwel tas-sena. It-tokki ta’ nofsilejl mill-arloġġ famuż, il-Big Ben immarka uffiċjalment il-bidu tal-2015 li iżda kien issuperat ftit tal-ħin wara mil-logħob tan-nar li żbroffa mil-London Eye. Huwa rraportat li ntużaw mat-12,000 murtal fl-ispettaklu li dam għaddej 11-il minuta max-xmara Thames. Din kienet l-ewwel darba li min mar jara dan l-ispettaklu ta’ logħob tan-nar kellu jixtri l-biljetti. PARIĠI: Il-kapitali Franċiża laqgħet l-2015 bi spettaklu tad-dwal u tal-logħob tan-nar fuq il-monument ikoniku tal-Arc de Triomphe Għexieren ta’ eluf inġabru f’Champs Elysees f’Pariġi biex isellmu l-2014 u jagħtu merħba lill-2015 bi stil. Pariġi kien ilha snin ma torganizza avveniment bħal dan minħabba raġunijiet ta’ sigurtà. Matul il-lejl kienu stazzjonati mad-9,000 pulizija fil-kapitali Franċiża. VALLETTA: Il-kapitali Maltija ukoll tat merħba lill-2015 hekk kif ħafna kienu dawk li l-bieraħ sfidaw il-kesħa xxoqq l-għadam u attendew għal dawn iċ-ċelebrazzjonijiet biex sellmu lill-2014 u laqgħu l-2015. Il-merħba għall-2015 żvolġiet fit-toroq u il-pjazez ewlenin tal-kapitali li kienu mimlija attività. Pjazza San Ġorġ kienet il-qofol tal-attività fejn għall-ispettaklu fuq il-palk kien hemm l-aqwa artisti Maltin u dj’s popolari li animaw l-atmosfera ta’ divertiment. Saru ċelebrazzjonijiet ukoll għall-ewwel darba f’lejliet l-ewwel tas-sena fil-Mellieħa, li ma naqsux milli jimpressjonaw. Spettaklu tad-dawl fuq il-faċċata tal-knisja parrokkjali sellem l-2014 u spettaklu tal-logħob tan-nar li dam għaddej minn ta’ lanqas sitt minuti laqa’ l-2015. L-attività kienet organizzata mill-Kunsill Lokali tal-Mellieħa. Ara wkoll Jibdew iċ-ċelebrazzjonijiet tal-ewwel tas-sena madwar id-dinja